Wag doodgeskiet ná rowers gesin oorvalArgieffoto: https://pixabay.com Niemand is nog in hegtenis geneem nadat ŉ veiligheidswag tydens ŉ huisroof in Aliwal-Noord in die Oos-Kaap doodgeskiet is nie. Ao. Moitheri Bojabotseha, woordvoerder van die polisie, het gesê die eienaar van Ngema Pop Inn Cash is Donderdag omstreeks 01:30 oorval toe hy by sy huis in Van der Horststraat aangekom het. Hy het teruggekeer huis toe nadat hy glo sy werknemers na ŉ OTM geneem het om geld te trek. “Toe hy by die huis [waar sy vrou en kleindogter geslaap het] instap, is hy met ŉ koevoet oor die kop geslaan en het hy sy bewussyn verloor. Volgens ooggetuies het sy kleindogter gesê sy het twee verdagtes met klapmusse aan gesien,” het Bojabotseha gesê. Die man se vrou is volgens Bojabotseha erg aangerand. Die kleindogter is ook aangerand. “Die kleindogter kon daarin slaag om ŉ paniekknoppie te druk en die Leinko-veiligheidsmaatskappy is ontbied. Die verdagte was besig om aan te dring dat die vrou die kluis oopsluit,” het Bojabotseha gesê. ŉ Veiligheidswag van Leiko het omstreeks 01:37 by die toneel opgedaag. “’n Struweling het buite die huis tussen die verdagtes en die veiligheidswag ontstaan en skote is afgevuur. Die wag is gewond en het in die Aliwal-Noord-hospitaal aan sy beserings beswyk,” het Bojabotseha gesê. Die verdagtes het met die eienaar se voertuig, waarin daar ŉ onbekende bedrag kontant onder die sitplek was, gevlug. Geen geld is uit die huis gesteel nie. Enigiemand met inligting oor die voorval kan lt.kol. Mqugulwa by 082 442 2779 bel.